1.+Innledning

=Innledning= Vi vil i det følgende gjøre en analyse av to prosjekter i egen organisasjon. Bakgrunnen for det ene prosjektet er et ønske fra rektor ved skolen om utvikling av organisasjonen med tanke på oppbygging av strukturer og samtidig med dette skape mer effektiv og ivaretakende kommunikasjon. Dette prosjektet har vært i gang i et halvt års tid. Det baserer seg på tilnærminger som Pål Riis ved Ullern videregående skole har benyttet i utviklingsarbeidet for skolen, med vekt på utvikling av dialog bl.a. via coaching og oppbygging av tydelige strukturer (Klyve et al., 2005; Riis, 2008). I det følgende vil dette prosjektet benevnes som dialog og kvalitetsbyggingsprosjektet (DK-prosjektet). Bakgrunnen for det andre prosjektet er en oppfatning fra rektor om at det var behov for et større engasjement rundt det pedagogiske arbeidet. Dette sistnevnte prosjektet er i startfasen, der Appreciative Inquiry (AI) som tilnærming vil benyttes (henvisning). I dette sistnevnte prosjektet skjer en samkjøring med seks andre skoler som også jobber i retning av implementering av denne pedagogiske tilnærmingsmåten. Dette prosjektet benevnes i det følgende som AI-prosjektet.

I det førstnevnte prosjektet besluttet rektor og ledergruppen at dialogprosjektet skulle innføres, og endringsprosessen ble startet ovenfra og ned med i første omgang vekt på utvikling av ledelsen. I det andre prosjektet kom rektor med et utspill om ønske om pedagogisk utvikling ved skolen, et utspill som ganske snart ble fanget opp av lærerne. Det ble dermed enighet blant lærerne at det skulle innføres et prosjekt som skulle handle om utvikling av pedagogiske kommunikasjonsverktøy, der ledelse og personalet sammen skulle utforske og finne fram til konkret metodikk som kunne anvendes. Deretter skulle lærerne i samråd med ledelsen velge metodikk. Dette innebærer dermed styring mer i retning nedenfra og opp.

Oppgaven belyser altså disse to ulike tilnærminger for å løse utfordringer som handler om utviklingsarbeid på skolen. I det førstnevnte tilfellet startet endringsarbeidet i ledelsen, men med noen grad av medinnflytelse fra personalet. I det andre tilfellet er endringsarbeidet nettopp startet, med alle lærerne fra en avdeling samt representanter fra ledelsen - med en hypotese om at endring i en del av skolen skal smitte over til resten av skolen.

Caset som oppgaven bygger på vil bli beskrevet i kapittel 2, der noen sentrale aspekter ved skolen trekkes fram som tydeliggjør hvilken sammenheng prosjektene har sine utspring i. I teoridelen, kapittel 3, vil vi belyse aktuelle teorier som ligger bak de valgte metodene. Deretter vil vi i kapittel 4 drøfte nærmere utdyping av ulike sider ved prosjektenes relevans og måten prosjektene har blitt introdusert på. Vi vil også ta i betraktning hvilken innvirkning disse prosjektene vil kunne ha på hverandre. Analysen vil til dels være erfaringsbasert og basert på refleksjoner over disse erfaringene, og til dels gjøres ved hjelp av teorier og modeller - bl.a. fra de fire ulike fortolkningsrammer av organisasjoner som er presentert i organisasjonsanalysen til Bolman og Deal (Bolman & Deal, 2004). I tillegg kommer vi inn på teori i tilknytning til de prosjektene som er satt i gang/planlegges å sette i gang. Konklusjonen vil inneholde oppsummeringer og vi vil vi også, på bakgrunn av denne analysen av prosjektene med tilhørende endringsprosesser, vurdere videre gang i disse prosjektene.